
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	31 martie 2009

	Nr.
	27/321


R A P O R T

asupra propunerii legislative pentru modificarea alineatului (3) al articolului 4 din Legea nr.578/2004 privind acordarea unui ajutor lunar pentru soţul supravieţuitor
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 511 din 8 septembrie 2008 cu dezbaterea pe fond, în procedură obişnuită, a propunerii legislative pentru modificarea alineatului (3) al articolului 4 din Legea nr.578/2004 privind acordarea unui ajutor lunar pentru soţul supravieţuitor.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.325/18.03.2008)

· avizul negativ al Comisiei juridice, de disciplină şi imunităţi (nr.31/822/30.09.2008)

· avizul negativ al Comisiei pentru buget, finanţe şi bănci (nr.368/04.03.2009)
· punctele de vedere negative ale Guvernului (nr.1066 din 09.05.2008 şi nr.91/552/DRP din 10.02.2009)
· punctul de vedere negativ al Ministerului Finanţelor Publice (nr.15718 din 03.03.2009).

Propunerea legislativă are ca obiect de reglementare modificarea art.4 din Legea nr.578/2004 privind acordarea unui ajutor lunar pentru soţul supravieţuitor, cu modificările ulterioare, în scopul majorării plafonului veniturilor în funcţie de care se acordă ajutorul lunar beneficiarilor, şi anume:
· salariul minim brut pe ţară garantat în plată, în loc de 364 lei (în situaţia soţului supravieţuitor care beneficiază de pensie stabilită în baza prevederilor Legii nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare);
· jumătate din salariul minim brut pe ţară garantat în plată, în loc de 140 lei (în situaţia soţului supravieţuitor care beneficiază numai de pensie stabilită în fostul sistem al asigurărilor sociale pentru agricultori).
Comisia propune Plenului Camerei Deputaţilor respingerea iniţiativei legislative din următoarele considerente:

· plafoanele de la care se acordă ajutorul, precum şi cuantumul acestuia, se actualizează prin hotărâre a Guvernului.
· prin Ordonanţa de urgenţă a Guvernului nr.118/2008 privind modificarea şi completarea unor acte normative în vederea eliminării legăturilor dintre nivelul unor drepturi de asistenţă socială şi nivelul salariului de bază minim brut pe ţară garantat în plată au fost modificate o serie de acte normative în scopul stabilirii unui alt mod de calcul al unor drepturi de asistenţă socială care se acordau în funcţie de nivelul salariului de bază minim brut pe ţară garantat în plată, în scopul evitării unor influenţe majore nedorite asupra bugetului de stat consolidat. Prin urmare nu se justifică reintroducerea unui astfel de indicator la stabilirea plafonului veniturilor în funcţie de care se acordă ajutorul lunar pentru soţul supravieţuitor.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată.

La dezbaterile care au avut loc în şedinţa comisiei din 25 martie 2009 au participat, în conformitate cu prevederile art.55 din Regulamentul Camerei Deputaţilor:

· d-na Georgeta Jugănaru – director, Ministerul Muncii, Familiei şi Protecţiei Sociale
· d-na Doina Lica – şef serviciu, Ministerul Finanţelor Publice.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 25 iunie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

